Zimwe mu ngingo zigaragaza impinduka ku byerekeranye n’ibyo umukandida usaba akazi asabwa harimo ingingo ya 8 ivuga uburyo bwo gusaba kazi. Iyi ngingo isobanura ko Umuntu usaba akazi ku mwanya watangajwe agomba kuzuza akanohereza ifishi ikoze mu buryo bw’ikoranabuhanga akoresheje inzira y’ikoranabuhanga mu itumanaho mu gushaka abakozi. Umuntu usaba akazi agomba kandi gufotoza mu buryo bubika kopi y’ikoranabuhanga kandi akohereza indangamuntu ye y’umwimerere cyangwa ikiyisimbura na kopi y’impamyabumenyi ku rwego rushaka umukozi hifashishijwe inzira y’ikoranabuhanga mu itumanaho mu gushaka abakozi. Iyo umuntu usaba akazi afite ubumuga, kandi akaba akwiye umwihariko mu gukoreshwa ikizamini, agomba kubigaragaraza muri dosiye ye isaba akazi, yandika ahabugenewe ubwoko bw’ubumuga afite. Ku bijyanye n’Itangazwa ry’amanota y’ibizamini byanditse, ingiyo ya 14 y’iri Teka isobanura ko amanota y’abakoze ibizamini byanditse agomba gutangazwa mu gihe kitarenze iminsi icumi (10) y’akazi ibarwa uhereye ku munsi amapiganwa yarangiriyeho. Amanota abakandida babonye atangazwa hifashishijwe inzira y’ikoranabuhanga mu itumanaho mu gushaka abakozi kandi abakandida bakamenyeshwa hifashishijwe E- mails n’ubutumwa bugufi kuri telefoni.